Nõukogu määrus (EÜ) nr 153/2002,

21. jaanuar 2002,

ühelt poolt Euroopa ühenduste ja nende liikmesriikide ning teiselt poolt endise Jugoslaavia Makedoonia Vabariigi vahelise stabiliseerimis- ja assotsieerimislepingu ning Euroopa Ühenduse ja endise Jugoslaavia Makedoonia Vabariigi vahelise vahelepingu teatava rakenduskorra kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Nõukogu sõlmib ühelt poolt Euroopa ühenduste ja nende liikmesriikide ning teiselt poolt endise Jugoslaavia Makedoonia Vabariigi vahel stabiliseerimis- ja assotsieerimislepingu, millele kirjutati alla 9. aprillil 2001 Luxembourgis (edaspidi "stabiliseerimis- ja assotsieerimisleping").

(2) Lisaks sellele sõlmis nõukogu 9. aprillil 2001 Euroopa Ühenduse ja endise Jugoslaavia Makedoonia Vabariigi vahelise vahelepingu [1] (edaspidi "vaheleping"), millega nähakse ette stabiliseerimis- ja assotsieerimislepingu kaubandust käsitlevate ja kaubandusega seotud sätete ennetähtaegne jõustumine.

(3) On vaja kehtestada nimetatud lepingute teatavate sätete rakenduskord.

(4) Stabiliseerimis- ja assotsieerimislepingus ning vahelepingus on sätestatud, et teatavaid endisest Jugoslaavia Makedoonia Vabariigist pärinevaid tooteid võib ühendusse importida tariifikvootide piires ja kohaldades tollimaksu vähendatud määra. Seepärast on vaja ette näha sätted tollimaksu vähendatud määra arvutamiseks.

(5) Stabiliseerimis- ja assotsieerimislepingus ning vahelepingus on juba kindlaks määratud tooted, mille puhul kõnealuseid tariifseid meetmeid kohaldatakse, asjaomased mahud (ja nende suurendamine), kohaldatavad tollimaksud, kohaldamisajad ja kõlblikkuskriteeriumid.

(6) Koondnomenklatuuri või TARICi koode muutvad nõukogu või komisjoni otsused ei põhjusta olulisi muutusi.

(7) Lihtsuse ja ühenduse tariifkvootide rakendamist käsitlevate määruste õigeaegse avaldamise huvides tuleks ette näha, et komisjon, keda abistab nõukogu 17. mai 1999. aasta määruse (EÜ) nr 1254/1999 (veiseliha- ja vasikalihaturu ühise korralduse kohta) [2] artiklis 42 sätestatud komitee, võtab vastu määrused, millega avatakse baby-beef — toodete tariifikvoodid ja sätestatakse nende haldamine.

(8) Tuleks ette näha, et komisjon, keda abistab nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) artikli 248a kohaselt loodud komitee, võtab vastu määrused [3], millega avatakse tariifikvoodid ja sätestatakse nende haldamine, mida võidakse anda stabiliseerimis- ja assotsieerimislepingu artikli 29 ja vahelepingu artikli 16 alusel peetavate edasiste tariifsete soodustuste läbirääkimiste tulemusel.

(9) Kui sooduskohtlemisest tulenevalt on väärtuseline tollimaks kuni üks protsent või koguseline tollimaks kuni üks euro, tuleks tollimaksud täielikult peatada.

(10) Käesolevat määrust tuleks kohaldada tagasiulatuvalt ning selle kohaldamist jätkatakse pärast stabiliseerimis- ja assotsieerimislepingu jõustumist.

(11) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlus, [4]

ON VASTU VÕTNUD KÄESOLEVA MÄÄRUSE:

Artikkel 1

Objekt

Käesolevaga sätestab nõukogu teatava korra ühelt poolt Euroopa ühenduste ja nende liikmesriikide ning teiselt poolt endise Jugoslaavia Makedoonia Vabariigi vahelise stabiliseerimis- ja assotsieerimislepingu (edaspidi "stabiliseerimis- ja assotsieerimisleping") ja Euroopa Ühenduse ja endise Jugoslaavia Makedoonia Vabariigi vahelise vahelepingu (edaspidi "vaheleping") teatavate sätete üksikasjalike rakenduseeskirjade vastuvõtmiseks.

Artikkel 2

Soodustused baby-beef — toodetele

Vahelepingu artikli 14 lõike 2 ning stabiliseerimis- ja assotsieerimislepingu artikli 27 lõike 2 — käsitlevad baby-beef — toodete tariifikvoote — üksikasjalikud rakenduseeskirjad võtab vastu komisjon käesoleva määruse artiklis 3 nimetatud korras.

Artikkel 3

Kohaldatav kord

1. Komisjoni abistab määruse (EÜ) nr 1254/1999 artiklis 42 nimetatud komitee.

2. Kui viidatakse käesolevale artiklile, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse üks kuu.

3. Komitee võtab vastu oma töökorra.

Artikkel 4

Edasised soodustused

Kui stabiliseerimis- ja assotsieerimislepingu artikli 29 ja vahelepingu artikli 16 alusel antakse kalandustoodetele tariifikvootide raames lisasoodustusi, võtab komisjon vastu üksikasjalikud rakenduseeskirjad nende tariifikvootide rakendamiseks käesoleva määruse artiklis 5 sätestatud korras.

Artikkel 5

Kohaldatav kord

1. Komisjoni abistab määruse (EMÜ) nr 2913/92 artikli 248a kohaselt asutatud tolliseadustiku komitee.

2. Kui viidatakse käesolevale artiklile, kohaldatakse otsuse 1999/468/EÜ artikleid 4 ja 7.

Otsuse 1999/468/EÜ artikli 4 lõikes 3 sätestatud tähtajaks kehtestatakse kolm kuud.

3. Komitee võtab vastu oma töökorra.

Artikkel 6

Tollimaksude vähendamine

1. Võttes arvesse lõike 2 sätteid, ümardatakse soodustollimaksumäär kümnendkohani.

2. Kui lõike 1 kohaldamisel on soodustollimaksu arvutamise tulemus üks järgmistest, võrdsustatakse soodusmäär täieliku tollimaksust vabastamisega:

a) kuni üks protsent väärtuselise tollimaksu puhul või

b) kuni üks euro üksiksumma kohta koguselise tollimaksu puhul.

Artikkel 7

Tehnilised kohandused

Käesoleva määruse kohaselt vastuvõetud üksikasjalike rakenduseeskirjade muudatused ja tehnilised kohandused, mis osutuvad vajalikuks pärast koondnomenklatuuri koodide ja TARICi alamrubriikide muutmist või mis tulenevad uutest ühenduse ja endise Jugoslaavia Makedoonia Vabariigi vahelistest lepingutest, protokollidest, kirjavahetusest või muudest dokumentidest, võetakse vastu käesoleva määruse artiklis 3 ja artiklis 5 sätestatud korras.

Artikkel 8

Jõustumine ja kohaldamine

Käesolev määrus jõustub selle Euroopa Ühenduste Teatajas avaldamise päeval.

Käesolevat määrust kohaldatakse alates 1. juunist 2001.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 21. jaanuar 2002

Nõukogu nimel

eesistuja

M. Arias Cañete

[1] EÜT L 124, 4.5.2001, lk 1.

[2] EÜT L 160, 26.6.1999, lk 21.

[3] EÜT L 302, 19.10.1992, lk 1. Määrust on viimati muudetud määrusega (EÜ) nr 2700/2000 (EÜT L 311, 12.12.2000, lk 17).

[4] EÜT L 184, 17.7.1999, lk 23.

--------------------------------------------------